കബളിപ്പിക്കൽ (നേത്ര ചികിത്സ)

വൈദ്യശാസ്ത്രത്തിലെ കബളിപ്പിക്കൽ നേത്ര ചികിത്സയിലും കണ്ടുവരുന്നുണ്ട്. ഇത്തരം രോഗികൾ/വ്യക്തികൾ പരിശോധകരെയോ തനിക്ക് ചുറ്റുമുള്ളവരെയോ കബളിപ്പിക്കുന്നതിനായി ഒന്നുകിൽ ഒരു കാഴ്ച വൈകല്യം/നേത്ര പ്രശ്നം തനിക്ക് ഉള്ളതായി വ്യാജമായി അവകാശപ്പെടുകയോ, അല്ലെങ്കിൽ അവർ തനിക്ക് ഉളള കാഴ്ച പ്രശ്നമോ നേത്രരോഗമോ നിഷേധിക്കുകയോ ചെയ്തേക്കാം. ഇംഗ്ലീഷിൽ ഒക്കുലാർ മാലിംഗറിംഗ് എന്ന് അറിയപ്പടുന്നു. അന്ധത, വിഷ്വൽ ഫീൽഡ് തകരാറുകൾ, നിശാന്ധത, വർണ്ണാന്ധത എന്നിവയുൾപ്പെടെ വിവിധ കാഴ്ച പ്രശ്നങ്ങൾ ഇങ്ങനെ വ്യാജമായി അവകാശപ്പെട്ടു കാണാറുണ്ട്. സമാനമായ ഒരു അവസ്ഥ ഫംഗ്ഷണൽ ന്യൂറോളജിക്കൽ ഡിസോർഡർ അല്ലെങ്കിൽ സോമാറ്റിക് സിംപ്ലോം ഡിസോർഡറിൻ്റെ സ്പെക്ട്രത്തിന് കീഴിൽ വരുന്ന ഫംഗ്ഷണൽ വിഷ്വൽ ലോസ് ആണ്. ഇതു പക്ഷേ മനപ്പൂർവ്വം തെറ്റിദ്ധരിപ്പിക്കാൻ ഉദ്ദേശിച്ചുള്ളതല്ല.

## വിവരണം
പ്രായ ലിംഗഭേദമോ വംശീയതയോ പരിഗണിക്കാതെ എല്ലാത്തരം ആളുകളിലും ഇത്തരം നേത്ര പരമായ കബളിപ്പിക്കൽ കാണപ്പെടുന്നു. രോഗികൾക്ക് ഒന്നുകിൽ ഒരു നേത്രരോഗം ഉണ്ടെന്ന് (പോസിറ്റീവ് സിമുലേഷൻ അല്ലെങ്കിൽ പോസിറ്റീവ് മാലിംഗറിംഗ്) അല്ലെങ്കിൽ അവർ ഉള്ള ഒരു പ്രശ്നം ഇല്ലെന്ന് (നെഗറ്റീവ് സിമുലേഷൻ അല്ലെങ്കിൽ നെഗറ്റീവ് മാലിംഗറിംഗ്) അവകാശപ്പെടാം. മറ്റ് ദ്വിതീയ ആനുകൂല്യങ്ങൾക്കൊപ്പം വൈകല്യ ആനുകൂല്യങ്ങളോ, പൊതു ശ്രദ്ധയോ നേടുന്നതിനായി വ്യാജമായി ഉന്നയിക്കുന്ന കാഴ്ച നഷ്ടമാണ് ഏറ്റവും സാധാരണമായ കബളിപ്പിക്കൽ.  രണ്ടാമത്തെ കൂട്ടം ആളുകൾ അവരുടെ ലക്ഷണങ്ങളെ അതിശയോക്തിപരമായി കാണുകയും, ഉള്ള ലക്ഷണങ്ങൾ പൊലിപ്പിച്ചു കാണിക്കുകയും, ചിലപ്പോൾ അവർക്ക് യഥാർത്ഥത്തിൽ ഗുരുതരമായ കാഴ്ച പ്രശ്നം ഉണ്ടാകുമെന്ന് ആശങ്കപ്പെടുകയും ചെയ്യുന്നു. മൂന്നാമത്തെ തരം വ്യക്തിക്ക് തന്റെ കണ്ണിന് എന്തോ തകരാറുണ്ടെന്ന് തോന്നുകയും രോഗത്തിൻറെ ലക്ഷണങ്ങൾ മറയ്ക്കാതെ രോഗം എളുപ്പത്തിൽ തിരിച്ചറിയാൻ ഡോക്ടറെ സഹായിക്കാൻ ശ്രമിക്കുകയും ചെയ്യുന്നു. അവസാനത്തെ തരത്തിലുള്ള വ്യക്തി പലപ്പോഴും താൻ ഒരു കണ്ണിൽ അന്ധനാണെന്നും അല്ലെങ്കിൽ ചെറിയ പരിക്കുകൾക്ക് ശേഷം തനിക്ക് ടണൽ കാഴ്ചയുണ്ടെന്നും സ്വയം പറയുന്നതിൽ സംതൃപ്തി കണ്ടെത്തുന്നു. അപൂർവ്വമായി, ഒരു വ്യക്തി രണ്ട് കണ്ണുകളിലും പൂർണ്ണമായും അന്ധനാണെന്ന് നടിച്ചേക്കാം. രോഗികൾക്ക് വിഷ്വൽ ഫീൽഡ് വൈകല്യങ്ങൾ, ഡിപ്ലോപിയ, വർണ്ണാന്ധത, രാത്രി അന്ധത അല്ലെങ്കിൽ ഒക്കുലാർ മോട്ടിലിറ്റി ഡിസോർഡേഴ്സ് എന്നിവയും വ്യാജമായി പറയാം.

മറ്റുള്ളവരിൽ നിന്ന് സാമ്പത്തിക നേട്ടങ്ങൾ നേടാനോ, മറ്റുള്ളവരിൽ നിന്ന് സഹതാപം നേടാനോ, ചില പ്രത്യേക ജോലികൾ നേടാനോ, അല്ലെങ്കിൽ ചില ജോലികളിൽ നിന്നോ പോലീസ് കേസുകളിൽ നിന്നോ രക്ഷപ്പെടാനോ ആളുകൾ കബളിപ്പിക്കലിന് മുതിരാം. ഇത് ഒരു മാനസിക വൈകല്യമായി കണക്കാക്കപ്പെടുന്നില്ല, മറിച്ച് വ്യക്തിപരമായ നേട്ടങ്ങൾക്കായി മറ്റുള്ളവരെ വഞ്ചിക്കാനും കൈകാര്യം ചെയ്യാനുമുള്ള മനഃപൂർവമായ ശ്രമമായാണ് കണക്കാക്കുന്നത്..

## രോഗ ചരിത്രം തേടൽ
രോഗ ചരിത്രം വിലയിരുത്തുന്നത് കബളിപ്പിക്കൽ തിരിച്ചറിയുന്നതിൽ വളരെ പ്രധാനമാണ്. മറ്റൊരാളുടെ സാന്നിധ്യം രോഗിയുടെ പെരുമാറ്റത്തെയും അതുവഴി രോഗനിർണയത്തെയും സ്വാധീനിക്കുമെന്നതിനാൽ ഒരു സുഹൃത്തിനെയോ ബന്ധുവിനെയോ പരിശോധനാ മുറിയിലേക്ക് അനുവദിക്കാതിരിക്കേണ്ടത് വളരെ പ്രധാനമാണ്. രോഗിയെ കൂടുതൽ ജാഗ്രതയുള്ളവനാക്കാതിരിക്കുകയും, തന്നെ സംശയിക്കുന്നുവെന്ന് രോഗിക്ക് ഒരിക്കലും തോന്നാതിരിക്കേണ്ടതും പ്രധാനമാണ്. അതിനാൽ 

വൈരുദ്ധ്യമുള്ള പരാതികൾ ഉൾപ്പെടെ രോഗി തനിക്കുണ്ടെന്ന് അവകാശപ്പെടുന്ന എല്ലാ  ലക്ഷണങ്ങളും അവരുടെ സ്വന്തം വാക്കുകളിൽ രേഖപ്പെടുത്തണം. മുറിയിൽ പ്രവേശിക്കുന്ന സമയം, മുറിയിൽ പ്രവേശിക്കുമ്പോഴുള്ള മാനസികാവസ്ഥ, പ്രവേശിക്കുന്ന രീതി, ഇരിക്കുന്ന രീതി, മനഃശാസ്ത്രപരമായ പ്രൊഫൈൽ, പ്രതികരണങ്ങൾ എന്നിവ രേഖപ്പെടുത്തണം. ഭാവിയിലെ ജുഡീഷ്യൽ അന്വേഷണങ്ങളിൽ ചിലപ്പോൾ ആ രേഖകൾ ആവശ്യമായി വന്നേക്കാം.

## രോഗനിർണയം
പ്രധാനമായും കണ്ണുകളുടെയും കാഴ്ചയുടെയും പരിശോധനയിലൂടെയാണ് രോഗനിർണയം നടത്തുന്നത്. എന്നാൽ വ്യക്തിയുടെ മനഃശാസ്ത്രപരമായ സമീപനത്തെ അടിസ്ഥാനമാക്കിയുള്ള പെരുമാറ്റവും പരിശോധനയ്ക്കിടെ രോഗിയുടെ പ്രതികരണവും ശ്രദ്ധിക്കണം.

ഒരു വ്യക്തിക്ക് ഗുരുതരമായ കാഴ്ച നഷ്ടമുണ്ടോ അതോ അവർ നുണ പറയുകയാണോ എന്ന് നിർണ്ണയിക്കാൻ ഒപ്റ്റോമെട്രിസ്റ്റുകളും നേത്രരോഗവിദഗ്ധരും നിരവധി പരിശോധനകൾ നടത്തുന്നു. രോഗി പരാതിപ്പെടുന്ന കാഴ്ച നഷ്ടത്തിന്റെ തരത്തെ ആശ്രയിച്ച് പരിശോധനകളുടെ തരങ്ങൾ വ്യത്യാസപ്പെടുന്നു. മറ്റ് അസാധാരണതകളൊന്നുമില്ലെന്ന് ഉറപ്പാക്കാൻ കാഴ്ച പരിശോധന, വിഷ്വൽ ഫീൽഡ് ടെസ്റ്റ്, കളർ വിഷൻ ടെസ്റ്റ് എന്നിവ ഉൾപ്പെടെ എല്ലാ നേത്ര സെൻസറി, മോട്ടോർ പ്രവർത്തനങ്ങളും പരിശോധിക്കണം. ഒപ്റ്റിക്കൽ കോഹറൻസ് ടോമോഗ്രാഫി (ഒസിടി), ഫ്രീക്വൻസി ഡബിൾ പെരിമെട്രി (എഫ്ഡിപി) തുടങ്ങിയ നൂതന രീതികളും ആവശ്യമെങ്കിൽ തിരഞ്ഞെടുക്കാം.

## തരങ്ങൾ

### രണ്ടുകണ്ണിനും അന്ധത
രോഗികൾ രണ്ടുകണ്ണിനും അന്ധത ഉണ്ടെന്ന് വ്യാജമായി അവകാശപ്പെടാം. ഇത് വിലയിരുത്തുന്നതിൽ രോഗിയുടെ പൊതുവായ പെരുമാറ്റം പ്രധാനമാണ്. രോഗി എളുപ്പത്തിൽ മുറിയിൽ പ്രവേശിച്ച് കാഴ്ച ഉള്ളവരെ പോലെ പെരുമാറുകയാണെങ്കിൽ, അത് കാഴ്ച ഉള്ളതിന്റെ അടയാളമാണ്. ഒരു വ്യക്തി രണ്ടുകണ്ണിനും അന്ധത ഉണ്ടെന്ന് അവകാശപ്പെടുകയാണെങ്കിൽ, അവർ കള്ളം പറയുകയാണോ എന്ന് പരിശോധിക്കാൻ നിരവധി പരിശോധനകൾ നടത്താം.

ഐ കോൺടാക്റ്റ് ഇഫക്റ്റ്, തടസ്സങ്ങൾ തിരിച്ചറിയുകയും ഒഴിവാക്കുകയും ചെയ്യുക, ചോദിക്കുമ്പോൾ ഒപ്പിടാൻ കഴിയാതെ വരിക, കണ്ണിന്നു നേരെ എന്തെങ്കിലും കൊണ്ടുവന്നാൽ  കണ്ണുകൾ അടയ്ക്കുക, മിറർ ഇമേജ് പിന്തുടരുക എന്നിവ ഒരു കാഴ്ച ഉള്ളവർ കാണിക്കുന്ന ചില സാധാരണ പെരുമാറ്റങ്ങളാണ്. കാഴ്ച പരിശോധന ചാർട്ട് വായിക്കുകയും അക്ഷരങ്ങളുടെ വലുപ്പം ക്രമേണ വർദ്ധിപ്പിക്കുകയും രോഗിയോട് അവ വായിക്കാൻ ആവശ്യപ്പെടുകയും ഒരു ട്രയൽ ഫ്രെയിമിൽ സീറോ പവർ ലെൻസ് ഉപയോഗിച്ച് പരിശോധന നടത്തുകയും ചെയ്യാം.

സാധാരണയായി, ദൂര കാഴ്ച കുറയുന്നതിന് ആനുപാതികമായി സമീപ കാഴ്ചയും കുറയുന്നു. ഇവ തമ്മിലുള്ള വലിയ പൊരുത്തക്കേടുകൾ സൂചിപ്പിക്കുന്നത് പ്രശ്നം സ്വാഭാവികമല്ലെന്നാണ്. ഒപ്റ്റോകൈനെറ്റിക് പ്രതികരണം, സൈക്കോഗൽവാനിക് ടെസ്റ്റ്, പ്രിഫറൻഷ്യൽ ലുക്കിംഗ് ടെസ്റ്റ് തുടങ്ങിയ വിവിധ പരിശോധനകൾ കള്ളം പറയുകയാണോ എന്ന് നിർണ്ണയിക്കാൻ ഉപയോഗിക്കാം.

### ഒരു കണ്ണിന് മാത്രമായി അന്ധത അല്ലെങ്കിൽ കാഴ്ച വൈകല്യം
ഒരു കണ്ണിൽ അന്ധതയോ കാഴ്ചക്കുറവോ ഉണ്ടെന്ന് ഒരു വ്യക്തി അവകാശപ്പെടുകയാണെങ്കിൽ, മറ്റ് ലക്ഷണങ്ങളൊന്നുമില്ലെങ്കിൽ, കൺവെക്സ് ലെൻസ് ടെസ്റ്റ്, പ്രിസം ബേസ് ഡൌൺ ടെസ്റ്റ്, ഡ്യുക്രോം ടെസ്റ്റ്, സൈക്ലോപ്ലെജിക് ടെസ്റ്റ് മുതലായവ പോലുള്ള പരിശോധനകൾ നടത്താം.

രണ്ട് കണ്ണുകൾ തമ്മിലുള്ള വിഷ്വൽ അക്വിറ്റിയിൽ അസമത്വം ഉണ്ടാക്കുന്ന റിഫ്രാക്റ്റീവ് പിശകോ മീഡിയ ഒപാസിറ്റിയോ ഇല്ലെങ്കിൽ, ഒരു യഥാർത്ഥ പാത്തോളജി ഉണ്ടെങ്കിൽ, ബാധിച്ച കണ്ണിന് റിലേറ്റീവ് അഫറന്റ് പ്യൂപ്പില്ലറി തകരാർ ഉണ്ടാകാം.

### വിഷ്വൽ ഫീൽഡ് വൈകല്യങ്ങൾ
തനിക്ക് വിഷ്വൽ ഫീൽഡ് പ്രശ്നം ഉണ്ടെന്ന് ഒരു വ്യക്തി അവകാശപ്പെടുകയാണെങ്കിൽ, മറ്റ് അടയാളങ്ങളൊന്നുമില്ലെങ്കിൽ, കോൺഫ്രണ്ടേഷൻ ടെസ്റ്റിംഗ് ഉൾപ്പെടെയുള്ള ഓട്ടോമേറ്റഡ് അല്ലെങ്കിൽ മാനുവൽ വിഷ്വൽ ഫിൽഡ് ടെസ്റ്റുകൾ വൈകല്യങ്ങൾ ഉണ്ടോ എന്ന് ഉറപ്പിക്കാൻ ഉപയോഗിക്കാം.

### നിശാന്ധത
നിശാന്ധത ഇല്ലാത്ത ആളുകൾ ചിലപ്പോൾ നിശാന്ധത ഉണ്ടെന്ന് അവകാശപ്പെടാം. ചില തരത്തിലുള്ള ജോലികൾ ചെയ്യുന്നത് ഒഴിവാക്കാനും രാത്രി ഷിഫ്റ്റുകൾ ഒഴിവാക്കാനും പോലീസ് കേസുകളിൽ നിന്ന് രക്ഷപ്പെടാനും ആളുകൾ ഇത് ചെയ്തേക്കാം. ഫുൾ ഫീൽഡ് ഇലക്ട്രോറെറ്റിനോഗ്രാഫി ഇത്തരം കബളിപ്പിക്കൽ തിരിച്ചറിയാൻ ഉപയോഗിക്കാം. ഈ പരിശോധനയിൽ റോഡുകളിൽ നിന്നും കോണുകളിൽ നിന്നുമുള്ള സംയോജിത പ്രതികരണങ്ങൾ സാധാരണമാണെങ്കിൽ, ഇത് കള്ളം പറയുന്നത് ആയി കണക്കാക്കാം. ഡാർക്ക് അഡാപ്റ്റോമെട്രി, ബ്ലൂ, റെഡ് ഡിസ്ക് ടെസ്റ്റ് തുടങ്ങിയ മറ്റ് പരിശോധനകളിൽ ക്രമരഹിതമായതോ വിട്ടുപോയതോ ആയ പ്രതികരണങ്ങൾ ശ്രദ്ധിക്കപ്പെടാം.

### വർണ്ണാന്ധത
വർണ്ണാന്ധത ഉള്ള ഒരു വ്യക്തി ചിലപ്പോൾ തനിക്ക് സാധാരണ വർണ്ണദർശനം ഉണ്ടെന്ന് അവകാശപ്പെടാം. വർണ്ണാന്ധത ഉള്ളവരെ ഒഴിവാക്കുന്ന റെയിൽവേ, നേവി പോലെയുള്ള ചിലതരം ജോലികൾ ലഭിക്കാൻ ആളുകൾക്ക് ങ്ങനെ ചെയ്യാം. ഇഷിഹാര ടെസ്റ്റ്, ഫാൻസ്വർത്ത് 100 ഹ്യൂ, 15 ഹ്യൂ ടെസ്റ്റുകൾ, അനോമലസ്കോപ്പ് തുടങ്ങിയ ടെസ്റ്റുകൾ വർണ്ണാന്ധത പരിശോധിക്കാൻ ഉപയോഗിക്കാം.

### ഇല്ലാത്ത നേത്രരോഗം ഉണ്ടെന്ന് പറയൽ
കാഴ്ച പ്രശ്നങ്ങൾക്ക് പുറമെ, ചിലപ്പോൾ ഒരു വ്യക്തിക്ക് തനിക്ക് ഇല്ലാത്ത ഒരു രോഗത്തിൻറെ ലക്ഷണമുണ്ടെന്ന് നടിക്കുകയോ, ഒരു രോഗത്തിൽ നിന്നുള്ള ലക്ഷണങ്ങളെ അനുകരിക്കുകയോ, നേരിയ രോഗലക്ഷണങ്ങളെ അതിശയോക്തിപരമായി ചിത്രീകരിക്കുകയോ അല്ലെങ്കിൽ സ്വയം വരുത്തിവെച്ച പരിക്കുകളിലൂടെയോ മെക്കാനിക്കൽ അല്ലെങ്കിൽ രാസ ഉപയോഗത്തിലൂടെയോ ഒരു യഥാർത്ഥ അസുഖം സൃഷ്ടിക്കുകയോ ചെയ്യാം.

## റെക്കോർഡിംഗ്
മാലിംഗറിംഗ് അഥവാ കളം പറയൽ ഒരു മെഡിക്കൽ രോഗനിർണയമല്ലെങ്കിലും, ഇത് "ക്ലിനിക്കൽ ശ്രദ്ധ ആവശ്യമായത്" അല്ലെങ്കിൽ "ആരോഗ്യ സേവനങ്ങളുമായി സമ്പർക്കം പുലർത്തുന്നതിനുള്ള കാരണം" ആയി രേഖപ്പെടുത്താം.

## ചരിത്രം
ഇത് നിർബന്ധിത ജോലികൾ ഒഴിവാക്കാൻ ഉപയോഗിച്ചിരുന്നു എന്നതിനാൽ ചരിത്രത്തിൽ രേഖപ്പെടുത്തിയിട്ടുള്ള വിഷ്വൽ മാലിംഗറിംഗിന്റെ മിക്ക കേസുകളും സൈനിക രേഖകളിൽ കാണപ്പെടുന്നു. റോമൻ സൈന്യത്തിനിടയിൽ വിഷ്വൽ മാലിംഗറിംഗ് രേഖപ്പെടുത്തിയിട്ടുണ്ട്. 

## അവലംബം

വർഗ്ഗം:കാഴ്ച പ്രശ്നങ്ങളും അന്ധതയും
വർഗ്ഗം:വൈദ്യശാസ്ത്രപരമായ കബളിപ്പിക്കൽ